Fodboldspillerne for Hobro indkasserede forårets tredie nederlag i tre forsøg. Ikast vandt 2-0 i Hobro.

Hobro har stadig seks point ned til nedrykningsstregen, men forårets tredie nederlag på stribe bør vække alarmklokkerne i Hobro. Holdet skal kigge nedad i stedet for op. I fredagens kamp vandt topholdet Ikast med 2-0. Begge mål faldt i anden halvleg. Ikast kom foran efter tre minutter i anden halvleg, og sidste scoring blev sat ind i sidste minut. De to øvrige nordjyske hold i 2. division vest spiller lørdag og søndag. Jetsmark spiller noget som ligner topkamp lørdag på hjemmebane mod Søren Frederiksens Skive. Jetsmark skal vinde for at holde trit med topholdene. Jetsmark er syv point efter Skive, så det forspring skal mindskes. FC Hjørring spiller hjemme mod rækkens nummer fire fra Esbjerg søndag eftermiddag.